Geen goeie nuus by petrolpompeArgieffoto ter illustrasie (Foto: Activ-Michoko, Pixabay) Die departement van energie het Maandag slegte nuus gehad vir motoriste wat uitgesien het na verligting nadat die petrolprys begin Oktober in Gauteng vir die eerste keer bo R17/l gestyg het. Die departement het bekendgemaak die prys van petrol sal onveranderd bly weens ŉ spesiale heffing van 21,92c/l wat van November af op petrol én diesel gehef word omdat ŉ onderverhaling op brandstofpryse in Oktober tot ŉ tekort van R2,2 miljard in die sogenaamde Slate-fonds gelei het. Terwyl die petrolprys onveranderd bly, styg die prys van diesel met 48c/l vir diesel met ŉ swaelinhoud van 0,05% en 51c/l vir diesel met ŉ swaelinhoud van 0,005%. Die prys van gas daal met 61c/kg, maar paraffien se prys styg met 37c/l. Minder as vier jaar gelede, in Januarie 2015, het 95-oktaan-petrol in Gauteng R11,24/l gekos en die volgende maand tot R10,31/l gedaal. Einde 2016 het dit op R12,85/l gestaan. Begin vanjaar was dit R14,42/l en in Maart R13,76/l, maar daarna het dit elke maand gestyg tot ŉ rekordvlak van R17,08, wat onveranderd in November bly. Die departement het gesê die huidige brandstofpryse is hoofsaaklik die gevolg van internasionale faktore, soos die sterker rand en hoë ruoliepryse, berig African News Agency. Suid-Afrika se brandstofpryse word maandeliks aangepas na gelang van buitelandse en binnelandse faktore. Buitelandse faktore is onder meer die feit dat die land ruolie asook verwerkte produkte invoer teen pryse wat op ŉ internasionale vlak vasgestel word. Die verwagte brandstofprys vir die onderskeie sones in die land sal na verwagting Dinsdag bekendgemaak word. Die nuwe brandstofpryse tree Dinsdag om middernag in werking.